**A-ryhmä** on Helsingissä toimiva antiautoritäärinen poliittinen ryhmä, joka järjestää muun muassa mielenosoituksia ja poliittisia kampanjoita. A-ryhmän tavoitteena on tehdä anarkistisesta toiminnasta helposti lähestyttävää. Se on osa Suomessa toimivaa anarkistiliitto Alustaa, jota se oli perustamassa. Toimintaryhmä on perustettu vuonna 2006 sosiaalisessa mediassa.

Ryhmä on järjestänyt luentoja, mielenosoituksia ja poliittisia kampanjoita. Se myös tarjoaa ruokaa kansankeittiössä. A-ryhmä julkaisee Sytyke-nimistä lehteä. Ryhmä on toiminut Helsingin yliopiston ylioppilaskunnan tiloissa. Monet sen jäsenistä on myös Helsingin yliopiston opiskelijoita.

Tunnettuja A-ryhmässä toimineita henkilöitä ovat muun muassa Antti Rautiainen ja Suvi Auvinen.

Aatteet ja arvot
----------------

A-ryhmä tavoittelee suoraa demokratiaa.

A-ryhmä näki vuonna 2014, että valtio käy rikkaiden luokkasotaa. Ryhmä myös näki, että Suomen kansallinen yhtenäisyys on harhaa, ja että suomalaisuus vastaa vain valkoisen keskiluokan arvoja. Ryhmä näki Elinkeinoelämän keskusliiton toiminnan lakkojen laittomaksi julistamisesta luokkasotana, jonka tarkoitus on taata omistavan luokan omaisuus muiden kustannuksella.

Mielenosoitukset ja poliittinen toiminta
----------------------------------------

### Työväenliikkeen tukitoiminta

A-ryhmä on järjestänyt ja osallistunut vappumarssille useina vuosina. Se on osoittanut vappumarssilla mieltään hierarkista luokkayhteiskuntaa vastaan. Vuonna 2014 poliisi hävitti A-ryhmän anarkistilippuja Vapun mielenosoituksessa väittäen niitä astaloiksi. Tapahtuma aiheutti mediassa kohun, sillä poliisi myös tuhosi Vasemmistonuorten punalippuja samalla kertaa.

Vuonna 2015 A-ryhmä tuki ammattiyhdistysten lakkotoimia pysäyttämällä Kokoomusopiskelijoiden rikkureille eli lakonmurtajille järjestämän bussikuljetuksen. Osana suurmielenosoitusta hallituksen työelämän kiristyksiä vastaan, ammattiliitot olivat katkaisseet Helsingin metroliikenteen. A-ryhmä myös esti lakonmurtajatyövoimalla toimivia Helsingin seudun liikenteen metroa korvaavia busseja lähtemästä Rautatientorilta asettumalla autojen eteen, sillä näki että sillä pyritään vesittämään ammattiliittojen työtaistelutoimet. Poliisin toiminta A-ryhmän mielenosoittajia vastaan oli ryhmän mukaan väkivaltaista, poliisi muun muassa kuristi mielenosoittajaa kurkusta. Poliisi kiisti syytökset.

### Antifasismi

A-ryhmä oli Varisverkoston ohella Helsinki Ilman Natseja -mielenosoitusten tukijana. Tapahtumien viestinä oli, että tukijat haluavat "Helsingin ja Suomen ilman natseja". 2000-3000 osallistujaa keränneessä kulkueessa liehui punamustia anarkistilippuja; vuonna 2018 mielenosoituksissa aivan mielenosoituksen kärjessä. Myös Loldiers of Odin -pelleryhmä osallistui tapahtumaan.

A-ryhmä lahjoitti perussuomalaisista rasismin vuoksi väliaikaisesti erotetulle Olli Immoselle valkoisen lakanan viitaten 1920-luvun Alabaman Ku Klux Klanin toimintaan sillä.

Vuoden 2023 "Me emme vaikene" mielenosoitukseen A-ryhmä osallistui kantamalla banderollia, jossa luki "*Jos jotain leikataan, leikataan Petteriltä ja Riikalta pää*", viitaten pääministeri Petteri Orpoon ja valtiovarainministeri Riikka Purraan. Mielenosoituksen järjestäjät tuomitsivat kyltin ja olivat kieltäneet väkivaltaiset kyltit. Kyseinen lausahdus on ollut kierrossa 90-luvun lamasta lähtien, jolloin Kapinatyöläisessä leikattavaksi ehdotettiin tuolloista valtionvarainministeriä Iiro Viinasta. 2000-luvulla lausahdus on osunut politiikan valtaapitäviin henkilöihin, kuten Alexander Stubbiin ja Juha Sipilään.

### Toiminta leikkauksia ja köyhyyttä vastaan

Eläkkeiden leikkauksia vastustaneessa mielenosoituksessa, vuonna 2015, oli A-ryhmän järjestämä anarkistiblokki. Ryhmä osallistui 2014 itsenäisyyspäivänä järjestettyyn Luokkaretki lähiöst linnaan -mielenosoitukseen, jossa tapahtui paljon vahingontekoja, kuten toistakymmentä autoa vandalisointiin ja useiden kauppojen ikkunoita tuhottiin. Tunnetuimmassa kuvassa mielenosoituksesta nuoret heittävät pyörätelineen kaupan ikkunaan. Mielenosoitus nimitettiin mellakaksi mediassa. Mielenosoitus lähti liikkeelle Itäkeskuksesta ja se pyrki pääsemaan presidentin linnaan itsenäisyyspäivän vastaanotolle. A-ryhmän tunnettu toimija Suvi Auvinen kertoi syykseen osallistua tapahtumaan luokkaerojen kasvun. Toinen osallistuja kertoi osallistuneensa koska halusi muistuttaa päättäjiä eriarvoisuuden kasvusta.

Lähteet
-------

1. 1 2  Tietoa – A-ryhmä *a-ryhma.org*.  Arkistoitu 30.10.2020. Viitattu 17.11.2020.
2. 1 2  Sortoa, narsisteja ja tuleva romahdus – näin anarkistit näkevät maailman *Helsingin Sanomat*.  30.11.2014. Viitattu 17.11.2020.
3. 1 2 3  A-ryhmä bussi-iskun takana: "Ihmisiä otettu tosi väkivaltaisesti kiinni" *www.iltalehti.fi*. Viitattu 17.11.2020.
4. ↑  A-ryhmä: Anarkistit perustivat liiton *Автономное Действие*.  7.6.2015. Viitattu 17.11.2020.
5. 1 2 3  A-ryhmä: "Valtio käy rikkaiden luokkasotaa" *Kansan Uutiset*.  3.12.2014. Viitattu 17.11.2020.
6. ↑  STT: Anarkistit vastustavat vappuna luokkayhteiskuntaa | SSS.fi *sss.fi*. Viitattu 17.11.2020.
7. ↑  Video: Anarkistit ja poliisi ottivat yhteen Helsingin keskustassa *Ilta-Sanomat*.  18.9.2015. Viitattu 17.11.2020.
8. ↑  Yksitoista anarkistia otettiin kiinni Helsingissä – "Poliisin voimankäyttö suhteetonta" *Yle Uutiset*. Viitattu 17.11.2020.
9. ↑  Poliisi raivasi anarkistit ronskisti Rautatientorilta - kuvakooste *www.iltalehti.fi*. Viitattu 17.11.2020.
10. ↑  Anarkistit aikovat estää korvaavan bussiliikenteen – "Poliisi on varautunut" *Yle Uutiset*. Viitattu 17.11.2020.
11. ↑  Helsinki ilman natseja -marssi irtisanoutuu anarkismista, mutta sallii punamustat liput: "Emme halua kärjistää sillä tavalla" *www.iltalehti.fi*. Viitattu 17.11.2020.
12. ↑  Anarkistit lahjoittavat PS:n Immoselle lakanan *ts.fi*.  23.10.2015. Viitattu 17.11.2020.
13. ↑  Helsinki | Mielenosoittajat kantoivat ministereitä uhannutta banderollia viikonlopun mielenosoituksessa *Helsingin Sanomat*.  4.9.2023. Viitattu 4.9.2023.
14. ↑  Sampsa Oinaala: 20 vuotta kapinaa *HS Nyt*.  29.4.2009. Helsingin Sanomat.  Arkistoitu 4.5.2009. Viitattu 5.9.2023.
15. ↑  Perttu Koistinen: Anarkisti: Jos jotain leikataan, niin Stubbilta pää *Verkkouutiset*.  7.6.2014. Viitattu 5.9.2023.
16. ↑  "Leikataan Sipilältä pää" – Hervannasta uhkaus pääministerille *Tamperelainen*.  29.3.2016. Viitattu 5.9.2023.
17. ↑  A-ryhmä: Anarkistit eläkeläisiin kohdistuvien leikkauksien vastaisessa mielenosoituksessa *Автономное Действие*.  9.10.2015. Viitattu 17.11.2020.
18. ↑  Poliisi pysäytti Luokkaretki-mielenosoittajat Etelärantaan – matkan varrella ilkivaltaa *Yle Uutiset*. Viitattu 17.11.2020.
19. ↑  Itsenäisyyspäivän mellakasta isot vahingot – 23 edelleen putkassa *Yle Uutiset*. Viitattu 17.11.2020.
20. ↑  Mielenosoittaja: Sabotaasi on yksi toiminnan muoto – video *Yle Uutiset*. Viitattu 17.11.2020.